Erica

***Erica***, coñecidas como **uces**, **urces** ou **carrouchas**, é un xénero de fanerógamas que inclúe unhas 700&nbsp;especies da familia Ericaceae. Son plantas resistentes á seca, á acidez edáfica e aos lumes.

Son moi comúns en Galicia e, en xeral, na Europa atlántica, formando parte da matogueira, mesturándose con toxos e outros matos, e formando as uceiras, unha das paisaxes e ecosistemas máis representativos da zona. Moitas especies son tamén endémicas de Suráfrica (breixos do Cabo). As restantes 70&nbsp;especies son nativas doutras partes de África, das Illas Canarias ou de Europa. Reciben moitos outros nomes comúns galegos, como **torgas**, **breixos**, **carrascos**, **carrascas**, **queirogas** etc., moitos deles comúns a outras especies dos xéneros relacionados *Calluna* e *Daboecia*.

## Etimoloxía 
Crese que *Erica* deriva do grego ἐρείκειν (*ereikein*), "quebrar", en alusión ás súas ramas fráxiles.

## Descrición 
A meirande parte das especies son arbustos de 0,2-1,5&nbsp;m de altura, aínda que algunha especie é máis alta, como a *Erica arborea* (uz branca) ou a *Erica scoparia* (uz das vasoiras), que poden acadar máis de 6–7&nbsp;m de altura. Todas as especies son de folla perenne, con follas diminutas semellantes a agullas duns 2–15&nbsp;mm de longura.

As flores, tamén miúdas e de cores abrancazadas ou malvas, poden ser axiais e, ás veces, en umbelas terminais ou en espigas. Hai flores dispostas cara a arriba e outras viradas cara a abaixo. Atópanse agrupadas de xeito masivo. Cultívanse tamén como plantas de xardíns paisaxistas polo seu efecto floral.

O xénero estreitamente relacionado *Calluna*, cuxas especies son tamén chamadas uces, adóitase confundir co *Erica*; diferénciase por teren as súas especies as follas máis pequenas, de menos de 2–3&nbsp;mm de longura, e presentar unha corola máis dividida en pétalos diferenciados. Ademais, a marxe das follas é serrada en *Calluna*, mentres que en *Erica*, de follas lineares, a marxe é enteira.

As plantas deste xénero serven de alimento para as larvas dalgunhas especies de Lepidoptera, incluída a *Lycophotia porphyrea*.

## Usos 
Ademais de ter función formadora de solos nos terreos áridos ou degradados nos que adoitan medrar, as uces serven como alimento do gando e dos animais salvaxes. Suxeitan o terreo tras os lumes, pola súa resistencia a el e a súa capacidade para regromar despois dos incendios forestais. Adoitan ser indicadoras de solos acedos con certa humidade.

Estas plantas presentan unha cepa grosa baixo o chan da que agroman as pólas. Estas cepas téñense empregado en zonas rurais como combustíbel polo seu alto poder calorífico. Por seren os breixos de madeira moi dura e sen veas, úsanse tamén para a fabricación de gaitas, pipas de fumadores, cubertos e outros obxectos.

É común o uso dalgunhas especies e variedades en xardinaxe coma cobertoiras, xardíns de rocalla, de coníferas ananas e incluso en vasos. Salientan pola cor das súas folliñas, así como pola súa floración prolongada, que vai da cor branca á púrpura.

## Especies 
Presenta unhas 700&nbsp;especies, entre as que se inclúen as seguintes:
### En Galicia 
En Galicia existen arredor de 12&nbsp;especies do xénero *Erica*:
* *Erica arborea*, uz branca.
* *Erica australis*, uz vermella, uz moura, corgo. Endémica do occidente da Península ibérica.
* *Erica scoparia*, uz das vasoiras.
* *Erica carnea*, carroucha de inverno, montaña.
* *Erica vagans*, carrasca branca.
* *Erica cinerea*, carroucha de tres follas, queiroga de tres follas, carpaza de maio, carrasco.
* *Erica tetralix*, carroucha das brañas, queiroga das brañas.
* *Erica umbellata*, carroucha de umbela, queiroga de umbela.
* *Erica erigena*, carroucha de Irlanda, queiroga de Irlanda.
* *Erica ciliaris*, carroucha veluda, queiroga veluda.
* *Erica mackaiana*, uz galaico asturiana das brañas. Endémica de Galiza.
* *Erica lusitanica*, uz lusitana, urce lusitana.

### Outras 
* *Erica azorica*, uz dos Azores.
* *Erica caffra*
* *Erica multiflora*
* *Erica platycodon*

## Galería de imaxes 

Ficheiro:Illustration Erica tetralix0.jpg|Ilustración da carroucha das brañas (*Erica tetralix*)
File:Erica arborea 1.JPG|Uz branca (*Erica arborea*)
File:Erica australis a.JPG|Carroucha de umbela (*Erica umbellata*)
File:Erica herbacea0.jpg|Carroucha de inverno (*Erica carnea*)
File:Erica ciliaris.jpg|Carroucha veluda (*Erica ciliaris*)
File:Erica cinera0.jpg|Carrasco, carroucha de tres follas (*Erica cinerea*)
File:EricatetBlüte3.jpg|Carroucha das brañas (*Erica tetralix*)
File:Erica-vagans.JPG|Carrasca branca (*Erica vagans*)
File:Erica_curviflora.jpg|*Erica abietina*
File:Ericalusitanica.jpg|Uz lusitana (*Erica lusitanica*)

## Notas 
## Véxase tamén 
### Outros artigos 
* Uceira (ecosistema onde medran uces e queiroas).